**OBRAZLOŽENJE**

Nacrta Prijedloga Odluke o izmjeni i dopuni Odluke o načinu pružanja javne usluge sakupljanja komunalnog otpada na području Općine Mrkopalj

I. PRAVNI TEMELJ

Odluku o načinu pružanja javne usluge sakupljanja komunalnog otpada (kao i sve njene dopune i izmjene) na području Općine Mrkopalj donosi Općinsko vijeće Općine Mrkopalj na temelju članka 66. stavka 1. Zakona o gospodarenju otpadom (NN 84/21, 142/23; dalje u tekstu: Zakon) i članka 26. Statuta Općine Mrkopalj (Službene novine Primorsko-goranske županije br. 10/21, 17/25), čijim je odredbama ovlašteno donositi odluke i druge opće akte kojima se uređuju pitanja iz samoupravnog djelokruga Općine Mrkopalj.

II. OCJENA STANJA, OSNOVNA PITANJA KOJA SE TREBAJU UREDITI ODLUKOM I SVRHA KOJA SE ŽELI POSTIĆI

Dana 21. veljače 2022. godine Općinsko vijeće Općine Mrkopalj donijelo je Odluku o načinu pružanja javne usluge sakupljanja komunalnog otpada na području Općine Mrkopalj (,,Službene novine Primorsko-goranske županije“, broj 6/22, dalje u tekstu: Odluka) koja je stupila na snagu dana 8. ožujka 2022. godine.

Implementacija ove Odluke, odnosno iskustva davatelja usluge, ukazala na određene tehničke nedostatke, koji se prijedlogom ovih izmjena i dopuna gore navedene Odluke nastoje korigirati kako bi se olakšalo poslovanje pružatelja usluge, s jedne strane te korištenje usluga korisnicima, s druge strane. Jedna izmjena Odluke odnosi se i na samu cijenu javne usluge (članak 2.), a koja je također nužna uzmu li se u obzir odredbe Zakona o gospodarenju otpadom koje, između ostaloga, u pogledu cijene propisuju da je obvezna minimalna javna usluga iznos koji se osigurava radi ekonomski održivog poslovanja te sigurnosti, redovitosti i kvalitete pružanja javne usluge, kako bi sustav sakupljanja komunalnog otpada mogao ispuniti svoju svrhu.

Slijedom navedenoga, ovim prijedlogom Odluke o izmjeni i dopuni Odluke o načinu pružanja javne usluge sakupljanja komunalnog otpada na području Općine Mrkopalj predlažu se Općinskom vijeću Općine Mrkopalj izmjene i dopune važeće Odluke.

III. SREDSTVA ZA PROVOĐENJE ODLUKE

U Proračunu Općine Mrkopalj za 2025. nije potrebno osigurati dodatna sredstva za provedbu predložene odluke.

IV. OBRAZLOŽENJE ODREDBI PRIJEDLOGA ODLUKE

Članak 1. mijenja članak 18. važeće odluke kojim se predlaže mogućnost određivanja drukčijeg načina obračuna korištenja javne usluge sa svrhom povećanja učinkovitosti i smanjenja troškova samog obračuna.

Članak 2. mijenja članak 32. važeće Odluke kojim se uređuje iznos cijene obvezne minimalne javne usluge, i to u stavku 3. kojim se određuje da se na području pružanja javne usluge primjenjuje jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo i jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo. Ovim prijedlogom Odluke mijenja se cijena u pogledu kategorije kućanstvo s dosadašnjih 42,00 kn (5,57 eura po fiksnom tečaju konverzije 7,53450) na 11,82 eura, odnosno za korisnika usluge razvrstanog u kategoriju korisnika koji nije kućanstvo s dosadašnjih 100,00 kn (13,27 eura po fiksnom tečaju konverzije 7,53450) na 26,86 eura. U cijenu nije uključen PDV.

Za istaknuti je da se cijena javne usluge plaća radi pokrića troškova pružanja javne usluge. Strukturu cijene javne usluge čini cijena za količinu predanog miješanog komunalnog otpada i cijena obvezne minimalne javne usluge. Omjer cijene za količinu predanog miješanog otpada i cijene obvezne minimalne javne usluge u cijeni javne usluge mora biti odmjeren na način koji će osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, u skladu s načelima održivog razvoja, zaštite okoliša, javnosti rada i onečišćivač plaća, kako bi se osiguralo i poticalo odvojeno sakupljanje otpada.

Troškovi pružanja javne usluge određeni su člankom 80. Zakona o gospodarenju otpadom te isti predstavljaju osnovu za obračun cijene javne usluge koju sukladno odredbama članka 76. Zakona o gospodarenju otpadom predstavlja iznos koji osigurava poslovanje te sigurnost, redovitost i kvalitetu usluge kako bi sustav sakupljanja komunalnog otpada mogao ispuniti svoju svrhu. Ista ovisi o visini troškova iz članka 80. Zakona o gospodarenju otpadom, a ovi troškovi su umanjeni za troškove obrade otpada (budući da su obuhvaćeni cijenom za predanu količinu otpada).

Obzirom da je Zakonom o gospodarenju otpadom, u članku 77. stavku 3., propisano da je davatelj usluge dužan provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge, podrobniji izračun povećanja obvezne minimalne javne usluge bit će definiran Cjenikom trgovačkog društva Komunalac d.o.o. po donošenju ovog prijedloga akta.

Članak 3 i članak 4. mijenjaju članak 35. i članak 36. važeće Odluke kojima se utvrđuju kriteriji za umanjenje cijene javne usluge korisnicima usluge sukladno odmjerenoj sposobnosti korisnika da proizvode miješani komunalni otpad i opterećenju sustava sakupljanja komunalnog otpada. Cilj je ublažiti porast cijene javne usluge za određenu kategoriju korisnika usluge, uz uvjet odvajanja komunalnog otpada i generiranje manje količine proizvedenog miješanog komunalnog otpada.

Kod korisnika iz kategorije kućanstvo biootpad predstavlja 30-40 % mase miješanog komunalnog otpada. Obzirom da je područje pružanja usluge pretežito ruralna sredina te postoje velike mogućnosti kompostiranja, više nego opravdana je primjena ovog kriterija za umanjenje cijene javne usluge.

Člankom 5. mijenja se članak 39. kako bi se pobliže definiralo postupanje davatelja usluge u slučajevima kad korisnici usluga postupaju protivno odredbama ove Odluke i Općim uvjetima ugovora o korištenju javne usluge, te omogućilo adekvatno pokrivanje troškova izazvanih neprikladnim postupanjem korisnika primjenom ugovorne kazne.

Članak 6. odnosi se na dopunu Općih uvjeta ugovora s korisnikom usluge vezano za postupak prikupljanja glomaznog otpada te na nomotehničko usklađivanje.

V. SAVJETOVANJE SA ZAINTERESIRANOM JAVNOŠĆU

Na temelju odredbe članka 66. stavka 4. Zakona o pravu na pristup informacijama (NN 25/13, 85/15 i 69/22) za ovu Odluku potrebno je provesti prethodno savjetovanje sa zainteresiranom javnošću u trajanju od najmanje 30 dana.

U skladu s odredbom članka 11. Zakona o pravu na pristup informacijama Općina Mrkopalj pri donošenju Odluke, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

Na temelju članka 66. Zakona o gospodarenju otpadom (NN 84/21, 142/23), članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17, 98/19, 144/20) i članka 26. Statuta Općine Mrkopalj (Službene novine Primorsko-goranske županije br. 10/21, 17/25) Općinsko vijeće Općine Mrkopalj na sjednici održanoj dana \_\_\_\_\_\_\_\_\_\_\_\_2025. godine, donosi

**ODLUKU**

**o izmjeni i dopuni Odluke o načinu pružanja javne usluge sakupljanja komunalnog otpada u Općini Mrkopalj**

**Članak 1.**

U Odluci o načinu pružanja javne usluge sakupljanja komunalnog otpada na području Općine Mrkopalj (Službene novine Primorsko-goranske županije br. 6/22, u daljnjem tekstu: Odluka) članak 18. mijenja se i glasi:

*» (1) Obračunsko razdoblje kroz kalendarsku godinu za korisnike iz kategorije korisnika kućanstvo i korisnike iz kategorije korisnika koji nisu kućanstvo je jedan mjesec, što predstavlja dvanaest obračunskih razdoblja kroz kalendarsku godinu.*

*(2) Iznimno od stavka 1. ovog članka, za korisnike iz kategorije korisnika kućanstvo, davatelj usluge može odrediti da obračunsko razdoblje predstavlja drugačije razdoblje obračuna kroz kalendarsku godinu (npr. kalendarsko dvomjesečje, kalendarsko tromjesečje). «*

**Članak 2.**

U članku 32. stavak 3. točke 1. i 2. mijenjaju se i glase:

*» 1. jedinstvena cijena obvezne minimalne javne usluge za korisnika usluge razvrstanog u kategoriju korisnika kućanstvo iznosi 11,82 eura (slovima: jedanaesteura i osamdesetdvacenta). U cijenu nije uključen PDV.*

*2. jedinstvena cijena obvezne minimalne javne usluge za korisnika usluge razvrstanog u kategoriju korisnika koji nije kućanstvo iznosi 26,86 eura (dvadesetšesteura i osamdesetšestcenti). U cijenu nije uključen PDV. «*

**Članak 3.**

Članak 35. mijenja se i glasi:

*» (1) Kriteriji za umanjenje cijene javne usluge moraju poticati korisnika javne usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad.*

*(2) Uvjet za ostvarenje prava na umanjenje cijene javne usluge je odvajanje reciklabilnog, biootpada, glomaznog, proizvodnog otpada te opasnog komunalnog otpada od miješanog komunalnog otpada. Korisnik javne usluge za kojeg je davatelj javne usluge ustanovio da se ne pridržava opće obveze odvajanja otpada propisane zakonom gubi pravo na umanjenje cijene javne usluge.*

*(3) Kriteriji za umanjenje cijene javne usluge utvrđuju se sukladno odmjerenoj sposobnosti korisnika da proizvede miješani komunalni otpad i opterećenju sustava sakupljanja komunalnog otpada. «*

**Članak 4.**

Članak 36. mijenja se i glasi:

*»* *Kriterij za umanjenje cijene javne usluge kod korisnika javne usluge iz kategorije kućanstvo utvrđuje se kako slijedi:*

* *korisniku kategorije kućanstvo koji kompostira biootpad cijena obvezne minimalne javne usluge umanjit će se za 10 posto sve dok uredno provodi kompostiranje biootpada,*
* *da bi korisnik usluge ostvario pravo na umanjenje cijene javne usluge s osnova kompostiranja biootpada dužan se očitovati davatelju usluge o kompostiranju biootpada u Izjavi o načinu korištenja javne usluge sakupljanja komunalnog otpada te omogućiti svakodobni nadzor kompostiranja biootpada davatelju usluge,*
* *u slučaju kada davatelj usluge prilikom nadzora kompostiranja biootpada od strane korisnika usluge utvrdi da korisnik usluge ne kompostira ili nepravilno kompostira biootpad, davatelj Usluge će ukinuti pravo korisniku na umanjenje cijene javne usluge za to obračunsko razdoblje,*
* *u slučaju kada davatelj usluge prilikom nadzora kompostiranja biootpada od strane korisnika usluge bude spriječen provesti svakodobni nadzor kompostiranja, davatelj usluge će tada osigurati odgovarajuće dokaze o sprječavanju provedbe nadzora te trajno ukinuti pravo korisniku na umanjenje cijene s osnova kompostiranja biootpada.«*

**Članak 5***.*

Članak 39. mijenja se i glasi:

*» (1) Odredbe o ugovornoj kazni navedene u Tablici 1. sadrže popis postupaka čijim izvršenjem korisnik usluge postupa protivno Ugovoru i za koje je davatelj usluge ovlašten naplatiti ugovornu kaznu*

*Tablica 1.*

|  |  |
| --- | --- |
| ***Ugovorna kazna - prekršaj*** | ***Iznos ugovorne kazne u eurima (bez PDV-a)*** |
| *Korisnik usluge ne koristi javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika* | *Iznos godišnje cijene obvezne minimalne javne usluge za kategoriju korisnika usluge u koju je korisnik razvrstan (12xCMJU)* |
| *Odjavljena javna usluga, a dokazano je da se nekretnina koristi* | *Iznos polugodišnje cijene obvezne minimalne javne usluge za kategoriju korisnika usluge u koju je korisnik razvrstan (6xCMJU)* |
| *Ako korisnik usluge u Izjavi navede netočne podatke, a osobito ako korisnik usluge iz kategorije korisnika koji nije kućanstvo u Izjavi navede da pripada kategoriji korisnika usluge kućanstvo* | *Iznos polugodišnje cijene obvezne minimalne javne usluge za kategoriju korisnika usluge u koju je korisnik razvrstan (6xCMJU)* |
| *Korisnik usluge koji nije kućanstvo odlaže proizvodni otpad u spremnike za komunalni otpad* | *130,00 eura* |
| *Korisnik usluge rukuje sa spremnikom na način koji za posljedicu ima oštećenje istoga* | *Spremnik 120 l - 40,00 eura*  *Spremnik 240 l - 60,00 eura*  *Spremnik 770 l - 250,00 eura*  *Spremnik 1.100 l - 300,00 eura* |
| *Poklopac ugovorenog spremnika za miješani komunalni otpad ne može se u potpunosti zatvoriti zbog odložene veće količine otpada od volumena spremnika ili sabija otpad pa nije moguće gravitacijsko pražnjenje otpada* | *10,00 eura* |
| *Korisnik usluge odlaže komunalni otpad na mjestu primopredaje pored spremnika ne koristeći odgovarajuće vrećice s logotipom davatelja javne usluge* | *10,00 eura + broj očitanja spremnika koji je potreban za preuzimanje otpada* |
| *Namjerno oštećivanje i skidanje barkod naljepnica i RFID-a (čipova)* | *20,00 eura* |
| *Korisnik usluge postupa s otpadom na obračunskom mjestu korisnika usluge na način koji dovodi u opasnost ljudsko zdravlje i dovodi do rasipanja otpada oko spremnika ili pojave neugodnih mirisa* | *20,00 eura* |
| *Korisnik usluge nije razvrstao reciklabilni komunalni otpad u spemnicima sukladno namjeni istoga* | *20,00 eura* |
| *Korisnik usluge odlaže problematični otpad/opasni otpad i/ili animalni otpad u spremnike za miješani komunalni otpad ili u spremnike za reciklabilni komunalni otpad* | *50,00 eura* |
| *Odlaganje vrućeg pepela, žari, baterija, akumulatora, guma, električnog otpada, opasnog otpada, lijekova i sl. u spremnike za miješani komunalni otpad ili u spremnike za reciklabilni komunalni otpad* | *50,00 eura* |
| *Korisnik usluge odlaže miješani komunalni otpad u spremnike za reciklabilni komunalni otpad i/ili u spremnike koji nisu predviđeni za tu namjenu* | *50,00 eura* |

*(2) Prilikom obračuna ugovorne kazne u okviru strukture cijene javne usluge davatelj usluge dužan je osigurati dokaz o postupanju korisnika usluge protivno ugovoru (npr. fotografija, video-zapis, izjave zaposlenika davatelja usluge, izjave svjedoka i sl.), kao i sve druge dokaze pomoću kojih se i u vezi s drugim dokazima nedvojbeno može utvrditi postupanje korisnika usluge prema ovom članku, odnosno koji mogu poslužiti za obračun ugovorne kazne.*

*(3) Ukoliko se utvrdi da je korisnik usluge počinio više radnji za koje je prema ovom članku propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu.*

*(4) Davatelj javne usluge neće naplatiti ugovornu kaznu, već će izdati pisanu opomenu ako procijeni da korisnik javne usluge nije postupio u namjeri počinjenja prekršaja, već je prekršaj počinjen zbog neinformiranosti korisnika.* *«*

**Članak 6.**

U Prilogu ove Odluke mijenjaju se sljedeće odredbe:

Radi ispravka nomotehničke greške dosadašnji članci 12. do 20. Općih uvjeta ugovora s korisnicima javne usluge sakupljanja komunalnog otpada na području Općine Mrkopalj (u daljnjem tekstu: Opći uvjeti) postaju članci 11. do 19.

Iza članka 19. Općih uvjeta dodaje se naslov i novi članak 20. koji glasi:

» ***Glomazni otpad***

*Članak 20.*

*(1) Davatelj usluge dužan je preuzeti glomazni otpad korisniku iz kategorije korisnika kućanstvo na adresi obračunskog mjesta korisnika jednom u godini u količini od 5 m³ bez dodatne naplate.*

*(2) Korisnik iz kategorije korisnika kućanstvo dužan je davatelju usluge dostaviti ispunjeni „Zahtjev“ za odvozom glomaznog otpada te s otpadom postupati po uputama iz „Zahtjeva“.*

*(3) „Zahtjev“ je trajno dostupan na Internet stranicama društva (www.komunalac.hr.) te na adresi Komunalca d.o.o. Delnice, Supilova 173, Delnice.*

*(4) Pri korištenju usluge odvoza glomaznog otpada, korisnik ne smije davatelju usluge dugovati iznos veći od iznosa jednog obračuna cijene javne usluge. «*

**Članak 7.**

Ova Odluka stupa na snagu osmog dana od dana objave u Službenim novinama Primorsko-goranske županije.

KLASA:

URBROJ:

Mrkopalj, \_\_\_\_\_\_\_\_\_\_

OPĆINSKO VIJEĆE OPĆINE MRKOPALJ

Predsjednik